Tsogo ya Latsaro (Johane 11) | Bophelo bja Jesu
GO TSOŠWA GA LATSARO BAHUNG
DITHO TŠA KGORO YA SANHEDRINE DI LOGA MAANO A GO BOLAYA JESU
Ka morago ga gore Jesu a gahlane le Mareta le Maria kgauswi le Bethania, ba ya lebitleng la Latsaro. Lona ke legaga leo le tswaletšwego ka leswika. Jesu o a laela o re: “Tlošang leswika le.” Mareta o bontšha go tshwenyega, a sa kwešiše seo Jesu a ikemišeditšego go se dira. O re: “Morena ga bjale o swanetše go ba a nkga, gobane e šetše e le matšatši a mane.” Eupša Jesu o mmotša gore: “Na ga se ka go botša gore ge e ba o ka dumela o tla bona letago la Modimo?”—Johane 11:39, 40.
Ka gona leswika le a tlošwa. Ke moka Jesu o lebelela godimo gomme a rapela a re: “Tate, ke a go leboga ka ge o nkwele. Ke therešo gore ke be ke tseba gore o nkwa ka mehla; eupša ke boletše ka baka la lešaba leo le emego mo, e le gore le dumele gore o nthomile.” Thapelo ya Jesu ya phatlalatša e bontšha bao ba lebeletšego gore seo a tlago go se dira o se dira ka matla a Modimo. Ke moka Jesu a goeletša ka lentšu le le hlabošago a re: “Latsaro, tšwaa!” Ka gona Latsaro o a tšwa, diatla le dinao tša gagwe di sa tateditšwe ka mašela a go tatetša bahu gomme sefahlego sa gagwe se tateditšwe ka lešela. Jesu a re: “Mo tatolleng, le mo lese a sepele.”—Johane 11:41-44.
Bajuda ba bantši bao ba tlilego go tlo homotša Maria le Mareta ba bona mohlolo wo gomme ba dumela go Jesu. Eupša ba bangwe ba a sepela ba yo botša Bafarisei seo Jesu a se dirilego. Bafarisei le baperisita ba bagolo ba swara seboka le ditho tša kgorokgolo ya Bajuda, e lego Sanhedrine. Sehlopha seo se akaretša moperisita yo a phagamego e lego Kayafa. Ba bangwe ba bona ba lla ka gore: “Re tla dira’ng, gobane motho yo o dira dipontšho tše dintši? Ge e ba re mo tlogela ka tsela ye, ka moka ba tla dumela go yena gomme Baroma ba tla tla ba tšea tempele ya rena le setšhaba sa rena.” (Johane 11:47, 48) Le ge ba kwele ka dihlatse tšeo di bonego ka mahlo gore Jesu “o dira dipontšho tše dintši,” banna ba ga ba thabele seo Modimo a se dirago a diriša Jesu. Ba tshwenyegile kudu ka boemo bja bona le matla a bona a bolaodi.
Taba ya gore Latsaro o tsošitšwe bahung e nyamišitše Basadutsei e le ka kgonthe, e lego bao ba sa dumelego tsogong ya bahu. Kayafa, yo e lego Mosadutsei, bjale o bolela ka go hlaboša, o re: “Ga le tsebe selo le gatee, gomme ga le lemoge gore ke mo go holago lena gore motho o tee a hwele batho ka moka go e na le gore setšhaba ka moka se fedišwe.”—Johane 11:49, 50; Ditiro 5:17; 23:8.
Ka ge Kayafa a šoma boemong bjo bokgethwa, Modimo o dira gore a bolele se—ga a bolele “ka la gagwe.” Kayafa o ra gore Jesu o swanetše go bolawa e le gore a thibelwe go tšwela pele a nyatša matla a taolo a baetapele ba bodumedi ba Bajuda le gore a se sa fokodiša tutuetšo ya bona. Lega go le bjalo, boporofeta bja Kayafa bo šupa therešo ya gore ka go hwa ga gagwe, Jesu o tla nea topollo, e sego feela bakeng sa Bajuda, eupša bakeng sa “bana ba Modimo [ka moka] bao ba phatlaletšego.”—Johane 11:51, 52.
Kayafa o a atlega tabeng ya go tutuetša ditho tša Sanhedrine go loga maano a go bolaya Jesu. Na Nikodemo, yo e lego setho sa kgoro ya Sanhedrine seo se bontšhago Jesu bogwera, a ka utollela Jesu maano a bona? Ka baka leo, Jesu o tloga tikologong ya Jerusalema, ka go re’alo a efoga go hwa pele ga nako yeo Modimo a e beilego.
Batho bao ba bonago ge Latsaro a tsošwa bahung ba arabela bjang?
Ke’ng seo se utollago bokgopo bja ditho tša kgoro ya Sanhedrine?
Go sa šetšwe maikemišetšo a Kayafa, Modimo o dira gore a porofete eng?
Tsogo ya Bahu ke Eng?
O ka makatšwa ke go tseba gore ke bomang bao ba tlago go tsošwa.
Lehu ga se Mafelelo a Dilo ka Moka!
Ke ka baka la’ng Jesu a ile a bapiša lehu le boroko? Re ka ithuta’ng ka dipego tša go tsošwa ga batho tšeo di ngwadilwego ka Beibeleng?